**INDOKOLÁS**

**Szombathely Megyei Jogú Város Önkormányzata 2025. évi költségvetéséről szóló önkormányzati rendeletének megalkotására**

# ÁLTALÁNOS INDOKOLÁS

2025. évben a Magyarország 2025. évi központi költségvetésről szóló 2024. évi XC. törvény (a továbbiakban: Ktvt.), az azt megalapozó jogszabály módosítások és a végrehajtási rendeletek, továbbá az önkormányzati feladat ellátási struktúra adja meg az önkormányzatok 2025. évi költségvetésének keretrendszerét, összeállítását, az év közbeni működés feltételrendszerét, végrehajtását, lehetőségeit.

Önkormányzatunk 2025. évben 28 költségvetési szerv működését, fenntartását biztosítja 1.486 közszférában foglalkoztatott munkavállaló közreműködésével. Az intézményhálózat keretében mintegy 4.100 ellátott részére biztosítjuk az óvodai, bölcsődei, szociális ellátást.

Szombathely Megyei Jogú Város Önkormányzata 2025. évi költségvetésének összeállítása az alábbi tényezők figyelembe vételével történt:

* A vonatkozó jogszabályok előírják, hogy a költségvetés előterjesztésekor az önkormányzat adósságot keletkeztető ügyleteit és a fizetési kötelezettséget megalapozó saját bevételeket évenként, határozatban elfogadva ütemezze a Közgyűlés. Hitel felvételére nem teszünk javaslatot, azonban a közvilágítás korszerűsítését a Közgyűlés jóváhagyta, így e döntés értelmében az évenkénti lízingdíjakat tartalmazza az önkormányzat saját bevételeinek és az adósságot keletkeztető ügyleteiből eredő fizetési kötelezettségeinek alakulását bemutató „kitekintő” határozat.
* Az önkormányzati alrendszerben a feladatfinanszírozás rendszere az eddigi főbb elveket továbbra is megtartja, a központi finanszírozás meghatározásánál továbbra is fegyelembe veszi az önkormányzatok ún. település kategóriánkénti besorolását, adóerő képességét, és azt, hogy az elvárható saját bevételeit beszedi-e az adott település. Önkormányzatunk adóerő képessége 107.929 Ft/lakos, így mind az általános működtetés és mind a köznevelési, szociális, gyermekvédelmi ellátási formák esetén továbbra is a központi támogatásokon felül jelentős saját bevételek bevonásával látjuk el a települési feladatainkat.
* Ez évben is a jövedelemtermelő képességünk miatt (25 ezer forint egy lakosra jutó adóerő-képesség felett) szolidaritási hozzájárulást kell fizetnünk 3.833 millió Ft összegben, mely az előző évhez viszonyítva 162 millió Ft összegű központi költségvetés felé történő befizetési kötelezettség növekedést jelent.
* Önkormányzatunk pénzügyi helyzetét tovább nehezíti az iparűzési adó bevételek 2025. évi többletének állami elvonása.
* A kötelező és önként vállalt feladatokhoz szükséges forrást a központi támogatás felhasználása mellett saját bevételekből tudja biztosítani Önkormányzatunk.
* A feladatok ellátásához továbbra is a legfontosabb bevételi forrás az iparűzési adó. A 2025. évi előirányzat meghatározásakor a 2024. évi teljesítést vettük alapul.

**Helyi iparűzési adó alakulása 2008-2025. terv**

|  |  |
| --- | --- |
|  | Összes helyi iparűzési adó (MrdFt) |
| Időszak |
| 2008. év | 4,8 |
| 2009. év | 4,3 |
| 2010. év | 4,3 |
| 2011. év | 5,1 |
| 2012. év | 5,5 |
| 2013. év | 6,1 |
| 2014. év | 6,4 |
| 2015. év  | 7,5 |
| 2016. év  | 7,8 |
| 2017. év  | 8,2 |
| 2018. év  | 9,0 |
| 2019. év  | 9,9 |
| 2020. év  | 9,2 |
| 2021. év  | 8,7 |
| 2022. év  | 9,3 |
| 2023. év  | 11,8 |
| 2024. év  | 11,6 |
| 2025. év terv | 11,7 |

Továbbra is fontos kiemelni, hogy Szombathelyen a magánszemélyeket a jövőben sem terheli építményadó a lakások és garázsok után, sem kommunális, sem pedig települési adó.

* A költségvetési rendeletben szabályozásra kerültek a kiadási előirányzatok felhasználására vonatkozó döntési jogosultságok.

# RÉSZLETES INDOKOLÁS

**MŰKÖDÉSI ELŐIRÁNYZATOK**

**Működési bevételek**

***Működési célú támogatások államháztartáson belülről***

2025. évben is az önkormányzati finanszírozás továbbra is feladatalapú támogatási rendszerben történik. A finanszírozási struktúra alapjaiban nem tér el az előző években kialakított és alkalmazott feladatalapú forrásallokációtól.

Az önkormányzatok általános működésének és ágazati feladatainak, valamint kiegészítő támogatásának címen mindösszesen 9.173 millió Ft összeg illeti meg önkormányzatunkat, mely összeg 812 millió Ft-tal több, mint az előző évi támogatás összege (5. melléklet).

Az önkormányzat *általános működésének támogatása* (településüzemeltetési támogatás) összege az előző évhez viszonyítva, a köztemető támogatása jogcímen 32 millió Ft-tal csökkent.

A *köznevelési feladatok támogatásának* együttes összege 388 millió Ft-tal, a *szociális és gyermekjóléti feladatok* támogatásának együttes összege 304 millió Ft-al, a *gyermekétkeztetési feladatok* támogatása pedig 148 millió Ft-tal, mindösszesen 840 millió Ft-al növekedett a 2024. évhez viszonyítva.

A köznevelési ágazatban az önkormányzatok fő feladata az óvodai ellátás, amelyhez a központi költségvetés több elemű támogatással járul hozzá, jogszabályi előírások alkalmazásával biztosítja az óvodapedagógusok illetményét, azonban megjegyzendő, hogy továbbra is jelentős összeggel, helyi adó bevételekből ki kell egészíteni az oktatási rendszerben foglalkoztatottak bérelemeinek költségeit. A központi finanszírozás figyelembe veszi a köznevelési törvény óvodai nevelésszervezési paramétereit (csoport átlaglétszám, foglalkozási időkeret, gyerekekkel töltendő kötött idő stb.), valamint a kereseteket meghatározó törvények kötelezően elismerendő elemeit.

A szociális és gyermekjóléti ellátórendszerben (ide értendő a bölcsődei ellátást is) az önkormányzat szerepe alapvetően továbbra is a pénzbeli ellátások, illetve az alapellátások biztosítása.

A támogatás növekedését alapvetően három tényező indokolja:

1. Az intézményi rendszerben történt ellátotti, foglalkoztatotti, és étkezői létszám változások hatása (pl. az új Szedreskert Bölcsőde megnyitása következtében) mely 241 millió Ft támogatási többletet eredményezett.
2. A 2025. évi minimálbér és garantált bérminimum figyelembevételével emelkedtek a fajlagos támogatási összegek. Ennek pénzügyi vonzata 102 millió Ft támogatási többletet jelentett.
3. A Kormány a 2025. évi tanárbéremelésről szóló 1437/2024. (XII.30.) Korm.határozat alapján egyetértett azzal, hogy a tanárok illetményének 2025. január 1-jével való átlagos 21,2%-os megemeléséhez többletforrás biztosítása szükséges valamennyi fenntartó számára. Ezek alapján államtitkári jogkörben való rendelkezés alapján a Magyarország 2025. évi központi költségvetéséről szóló 2024. évi XC. törvény 2. melléklet, 7. melléklet és 8. melléklet egyes támogatási jogcímei fajlagos összegének megemelése történt meg központilag.

A feladatlapú támogatások 2025. évi megalapozó felmérésének eredmény mellékletében elkülönítetten szerepeltek a pedagógus béremelés miatt emelkedő fajlagos összegek és az ez alapján megemelkedett támogatási összegek.

Szombathely Megyei Jogú Város Önkormányzata esetében a pedagógusok (Púétv. 98.§-ában foglaltak szerinti illetményben részesülők, ideértve a Gyvtv. hatálya alá tartozó pedagógus munkakörben foglalkoztatottakat is!) 2025. évi béremeléséhez kapott központi támogatás összege mindösszesen 500 millió Ft. (Óvodák tekintetében 389 millió Ft, az Egyesített Bölcsődei Intézmény tekintetében pedig 111 millió Ft).

Önkormányzatunkat *kulturális feladatainak támogatásához* több jogcímen illeti meg központi forrás, melyeknek az előző évhez viszonyított változásának összege nem jelentős (4 millió Ft):

* Vármegyeszékhely megyei jogú városok közművelődési feladatainak támogatása, mely 71 millió Ft. A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvényben meghatározott nyilvános könyvtári és muzeális intézményi feladatok ellátását és a közművelődési alapszolgáltatások biztosítását finanszírozza. Ezen kiadások mind az intézményi költségvetésekben, mind pedig a kulturális ágazat kiadási tételei között kerültek tervezésre.
* A vármegyei hatókörű városi könyvtár kistelepülési célú kiegészítő támogatása, mely 143 millió Ft. Ezen összeg év közben a Berzsenyi Dániel Könyvtár intézmény költségvetésébe rendeletmódosításkor kerül átcsoportosításra. Így – az előző évek gyakorlatának megfelelően – a rendeletben tartalék képzésére került sor. A támogatási összeg felhasználása kötött: a 2025. évi Ktvt. alapján a könyvtár a Könyvtárellátási Szolgáltató Rendszer működtetésére használhatja fel (könyvtári állomány gyarapítása, nyilvántartása; könyvtári állomány feltárása, megőrzése, védelme; könyvtári szolgáltatások nyújtása.
* Az intézmények alap működésének a finanszírozását szolgáló támogatások (összesen 541 millió Ft)

 - a vármegyei hatókörű városi múzeumok feladatainak támogatása,

 - a vármegyei hatókörű városi könyvtárak feladatainak támogatása, és

 - a zeneművészeti szervezetek támogatása

* A kulturális intézmények és cégek 682/2021. (XII.6.) Korm. rendelet szerinti béremelésével összefüggő, továbbá a minimálbér és garantált bérminimum fedezetéül szolgáló támogatások (összesen 244 millió Ft):

 - kulturális feladatok bérjellegű támogatás, ami a 682/2021. (XII.6.) korm.rendelet szerinti béremelés összegét finanszírozza a 2025. évre vonatkozóan

 - települési önkormányzatok kulturális feladatainak bérjellegű támogatása (a kulturális feladatokat ellátó intézményekben, cégekben foglalkoztatottak szintén a 682/2021. (XII.6.) korm. rendelet szerinti béremelésének finanszírozását és a minimálbér, garantált bérminimum fedezetét szolgáló támogatás)

Kötött felhasználású és céllal adott jellegéből adódóan a kulturális bérelemek finanszírozását szolgáló központi támogatások összegével szemben a kiadási tételek között tartalék képzésére került sor. A tartalék év közben, rendeletmódosításkor kerül átcsoportosításra az intézményekhez és társaságokhoz.

* A „települési önkormányzatok kulturális feladatainak bérjellegű támogatása” jogcímen, mely a 682/2021.(XII.6.) korm.rend.-hez kapcsolódó kulturális feladatott ellátó intézményben foglalkoztatottak bérjellegű kiadásainak támogatását szolgálja a Weöres Sándor Színház Nkft. 72 millió Ft összegű támogatásban részesül. A kiadási tételek között az „Önkormányzati fenntartású Weöres Sándor Színház Nkft. közös működtetési támogatása” tételen került tervezésre.

Az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény alapján az önkormányzati fenntartású színházak (Weöres Sándor Színház, Mesebolt Bábszínház) éves támogatása a közös működtetési megállapodás alapján kerül finanszírozásra. A finanszírozás összege azonos a 2024. évi támogatási összeggel.

***Közhatalmi bevételek***

A helyi iparűzési adó bevétel tekintetében a 2024. évi teljesítést vettük alapul. (317millió Fttöbblet a 2024. évi eredeti előirányzathoz képest).

2025. január 1. napjától az 1000 m2 alapterület feletti építmények (kereskedelmi egységek, egyéb nem lakás céljára szolgáló épületek) esetében az adó mértéke: 2.000 Ft/ m2-ről felemelésre került 2.950 Ft/m2-re. Természetesen a helyi adókról szóló törvény szabályozásainak megfelelően, mely alapján a települési önkormányzatok az adó mértékét a törvényben meghatározott felső határokra (adómaximumokra) tekintettel határozhatják meg, azaz a Pénzügyminisztérium által kiadott, az egyes tételes helyi adómértékek valorizációjáról szóló tájékoztató értelmében - a KSH által közzétett adatok alapján a fogyasztói árszínvonal-változás (infláció) figyelembevételével.

Az adó mérték emelést is figyelembe véve 705 millió Ft összegű építményadó növekedéssel számol az előterjesztés.

***Működési bevételek***

A helyiségek és lakások bérleti díjából származó bevétel is itt kerül tervezésre, amelyet a SZOVA Zrt. bonyolít.

A SZOVA Zrt. parkolásgazdálkodásból származó bevétel a 2024. évi teljesítési szinten került tervezésre.

A kamatbevételek tervezése a várható folyószámlaegyenleg és a jelenleg ismert banki kamatok figyelembevételével történt. Mindezek alapján azonban jelentős összegű bevétel kieséssel kell számolnunk az előző évhez viszonyítva.

Egyéb önkormányzati feladatokhoz kapcsolódóan az adózási jogszabályok figyelembevételével áfa visszaigénylés eredeti előirányzataként 20 millió Ft összeg került betervezésre. Az áfa bevételek 400 millió Ft összegű előirányzatát a kiadások között is szerepeltetjük, mivel ezen összeg befizetésre is kerül.

***Költségvetési szervek működési bevételei***

Az ***intézményi bevételek*** előirányzata mindösszesen 139 millió Ft összegű növekedést mutat.

A Köznevelési GAMESZ, a Pálos K. Szociális Szolgáltató Központ és Gyermekjóléti Szolgálat, és az Egyesített Bölcsődei Intézmény tekintetében a bevétel növekedés alapvetően az étkezési norma emelésből (étkezést igénybevevők által fizetett térítési díj növekedése) és az étkezést igénybe vevők számának emelkedéséből, valamint az étkeztetéshez kapcsolódó visszaigényelhető áfa összegének növekedéséből adódik.

A Szombathelyi Szimfónikus Zenekar bevételi többletét a külföldi és belföldi hangversenyekre történő felkérések számának emelése, valamint a visszaigényelhető áfa összegének növekedése eredményezte.

A **finanszírozási bevételek** között kell szerepeltetni az előző évben képzett tartalék (447 millió Ft) összegét, mely bevétel is finanszírozza a 2025. évi kötelezettségeket.

Továbbá a 2024. évi maradványként szereplő összegeket, melyek az áthúzódó működési és felhalmozási projektekhez kapcsolódnak, valamint a várható 2024. évi további szabad maradvány összegét tartalmazzák.

Itt kell tervezni a 2025. évi költségvetési támogatási előleghez számítandó összeget, mely 281 millió Ft.

**Működési kiadások**

A működési kiadások megtervezésekor elsődleges szempont volt a törvényi kötelezettségek figyelembe vétele, valamint a külső finanszírozású működési hiány tervezésének tiltása.

***Intézményi működési kiadások:***

Az önkormányzati intézmények vezetőivel történt egyeztetés alapján csökkentésre kerül vonatkozásukban az önkormányzati támogatás, akként, hogy a feladatellátás színvonala 2025. évben sem csökkent, valamint a munkahelyek megtartása továbbra is biztosított.

A Polgármesteri Hivatal esetében 250 millió Ft összegű költségcsökkentésre került sor. A 2025. évi előirányzatot jelentősen befolyásolta a bérleménykezelői feladatok átcsoportosítása a Hivatalhoz, valamint az előző évi bérfejlesztés 2025. évre történő szintre hozása.

Ezen túlmenően azonban az intézmények működéséhez elengedhetetlenül szükséges többlet önkormányzati támogatás biztosításra került az alábbiak szerint:

* Személyi juttatások és a munkaadókat terhelő járulékok és szociális hozzájárulási adó tervezésekor figyelembe vételre kerültek az alábbiak:
* A 2025. január 1-től az a kötelező legkisebb munkabér (minimálbér) és a garantált bérminimum megállapításáról szóló 394/2024. (XII. 12.) Korm. rendelet. alapján a bruttó minimálbér összege 290.800 Ft/hó, a garantált bérminimum bruttó összege pedig 348.800 Ft/hó, amely intézményi szinten 269 millió Ft többletkiadást jelent.
* A 2025. évi tanárbéremelésről és az ahhoz nyújtott központi költségvetési támogatásról szóló 453/2024.(XII.30.) Korm.rendelet kimondta, hogy a „munkáltató az egyes tanárok 2024. december 1-jei pótlékok, megbízási díjak nélküli Púétv. 98. §-a szerinti illetményét, munkabérét – beleértve az esélyteremtési illetményrészt és a mesterfokozat, továbbá az egyes tantárgyak után járó illetménynövekedést is
* Pedagógus I. fokozat esetén legalább 21,4%-kal,
* Pedagógus II. fokozat esetén legalább 19,0%-kal,
* Mesterpedagógus fokozat esetén legalább 13,8%-kal,
* Kutatótanár fokozat esetén legalább 12%-kal köteles emelni.”

Ezen jogszabályi rendelkezésnek az érintett intézmények (valamennyi óvoda és az Egyesített Bölcsődei Intézmény) - vezetői nyilatkozatokban történt megerősítéssel is alátámasztva- eleget tettek.

A 2025. évi bérfejlesztés és a hozzá kapcsolódó bérelemek (pl. jubileumi jutalmak, pedagógus óradíjak, átfedési időre járó juttatás, stb.) többletkiadása és a Púétv. 2024. évi bérfejlesztéséhez kapcsolódó áthúzódó pénzügyi hatás együttes többletkiadási összege 568 millió Ft.

* A közgyűlés által eldöntött, elfogadott bérfejlesztések szintre hozása megtörtént.
* Szintén a közgyűlés által jóváhagyott létszámváltozásokhoz kapcsolódó bérek és járulékok összegei tervezésre kerültek (pl. Egyesített Bölcsődei Intézmény – Szedreskert Bölcsőde megnyitása, Margaréta Óvoda – óvodapedagógus státusz biztosítása).
* A dologi kiadásokok vonatkozásában lényeges nagyságrendű kiadás növekményt eredményezett a közétkeztetésre vonatkozóan a közgyűlés által elfogadott 15%-os norma emelés, ezen kiadási tétel a Köznevelési Gamesz költségvetésében jelentkezik.

A szociális étkeztetés tekintetében is le kellett követni a 2024. évi közbeszerzési eljárás eredménye alapján a vásárolt élelmezési kiadások növekedését, mely a Pálos Károly Szociális Szolgáltató Központ és Gyermekjóléti Szolgálat intézmények költségvetésében jelentkezett.

A jogszabályoknak megfelelően az intézmények által is aláírt költségvetési egyeztetési dokumentumok elkészültek.

***Ágazati működési kiadások***

A költségvetési egyensúly megteremtése érdekében 2025. évben szükség lesz önkormányzati feladatellátást nem szolgáló vagyonelemek értékesítésére, bizonyos önként vállalt feladatok finanszírozásának csökkentésére, felfüggesztésére, továbbá számos költségvetési előirányzat tervezésénél a 2024. évi tényleges költések figyelembe vételére.

A Weöres Sándor Színhán Nkft. látja el a városi nagyrendezvényekkel és az egyéb kulturális rendezvényekkel kapcsolatos feladatok megvalósítását.

***Működési tartalékok***

* Itt szerepel a Berzsenyi Dániel Könyvtár közművelődési kiegészítő támogatásának összegéből képzett tartalék 143 millió Ft összegben. Ezen összeg év közben a Berzsenyi Dániel Könyvtár intézmény költségvetésébe rendeletmódosításkor kerül átcsoportosításra.
* A 682/2021. (XII.6.) Korm. rendelet szerinti bérelemek összegeinek fedezete központi támogatásként az önkormányzat költségvetésében jelenik meg:
* a települési önkormányzatok kulturális feladatainak bérjellegű támogatása címén:
* a Mesebolt Bábszínház
* és az AGORA Nkft. támogatása
* kulturális bérpótlékhoz kapcsolódó támogatás címén:
* Savaria Múzeum
* Berzsenyi Dániel Könyvtár
* Savaria Szimfónikus Zenekar

Így a kiadási előirányzatok között egyelőre tartalékként szerepel mindösszesen 244 millió Ft, amelyet év közben rendeletmódosításkor csoportosításunk át az intézményekhez.

* Általános tartalékként 2 millió Ft került tervezésre.
* A „Tartalék - városi cégek, intézmények, szolgáltatások működésére” 200 millió Ft összegű előirányzat a versenyképes járások programokhoz kapcsolódik.

**FELHALMOZÁSI ELŐIRÁNYZATOK**

**Felhalmozási célú bevételek**

Felhalmozási bevételek között került megtervezésre 1 mrd Ft összegű vagyongazdálkodásból származó bevétel.

Itt szerepel még forrásként a munkáltatói kölcsön törlesztések (8 millió Ft) tervezett összegei is.

Felhalmozási kiadások

Megállapodás alapján a söptei ingatlanok értékesítése után Söpte Önkormányzatának járó juttatás összege került tervezésre (50 millió Ft).

A balesetveszélyes állapot elhárítása érdekében a Polgármesteri Hivatal épület felújításának I. üteme került tervezésre 100 millió Ft összegben.

Forrást biztosítottunk a Hajdú utca burkolat javításának költségeire, valamint a Bartók Béla körút híd cél és fővizsgálatára.

Tervezésre kerültek vagyongazdálkodási kiadások (ingatlan kisajátítás, vásárlás) hiszen jelentős összegű vagyongazdálkodási bevételt került tervezésre, melynek természetesen vannak járulékos költségei.

Szintén vagyongazdálkodási kiadásként merül fel, a Sárdi-éri iparterületen megvalósuló útfejlesztéshez kapcsolódó ingatlan kisajátítás kiadása (40 millió Ft).

Munkáltatói kölcsönhöz kapcsolódó járulékos kiadások is tervezésre kerültek.

A 2024. évben betervezett projektek fel nem használt kiadási előirányzatait a 2025. évi költségvetésben eredeti előirányzatként szerepeltetjük a 2024. évi maradvány terhére. Működési célú projektek esetében ez 77 millió Ft-ot, míg a felhalmozási célú projektek esetében 66 millió Ft-ot jelent. Ezen előirányzatok tervezése a számviteli szabályoknak való megfelelés és a Magyar Államkincstár felé havonta teljesítendő pénzforgalmi jelentési kötelezettség szabályszerű teljesíthetősége érdekében történt.

**Finanszírozási műveletek kiadásai**

A korábbi évben a Közgyűlés által jóváhagyott közvilágítás – pénzügyi lízing tőke törlesztő részét mely 121 millió Ft kell a finanszírozási műveletek kiadásai között szerepeltetni.

Továbbá technikai jellegű tételként (bevételi előirányzata is tervezésre kerül) a 2025. évi költségvetési támogatási előleghez számítandó összeget, mely 281 millió Ft.

A tervezés során figyelemmel voltunk a versenyképes járások 2025. évben induló programjára is. A Versenyképes Járások Program megvalósításának kérdéseiről szóló 1446/2024. (XII.30.) Korm. határozat rögzíti, hogy a Program keretében a Településfejlesztési Alap terhére az alábbi célokra igényelhető majd támogatás:

a) térségi alapinfrastruktúra és elérhetőség fejlesztése,

b) térségi közszolgáltatások fejlesztése,

c) térségi gazdaságfejlesztés,

d) településüzemeltetés.

Fentiek figyelembevételével szándékaink szerint olyan célok kerülnének támogatásra a programból, amelyek hatásai túlmutatnak Szombathely határain, azaz: az ELTE gépészmérnökképzés, a Fedett Uszoda működtetése, a közösségi közlekedés, valamint térségi funkciót betöltő szervezetek és rendezvények.

Összességében megállapítható, hogy a 2025. évi költségvetés tervezetében a rendkívüli nehézségek ellenére is biztosított a kötelező önkormányzati feladatok maradéktalan ellátása, valamint a jelentős szombathelyi érdeket szolgáló, önként vállalt feladatok finanszírozása (pl.: háziorvosi életpálya modell működtetése, hátrányos helyzetű gyermekek balatoni táboroztatása, a közösségi bérlakás rendszer fenntartása, civil szervezetek támogatása, a szombathelyiek biztonságát szolgáló intézkedések megtartása stb.). Előzőeken túlmenően az önkormányzat további segítséget kíván nyújtani a lakhatási problémák kezelésére az arra rászorultaknak, amelyre külön előterjesztésben teszek javaslatot.

Fentiek mellett a szombathelyi fejlesztések tekintetében elmondható, hogy állami szerepvállalással 2025. évben jelentős, a korábbi évekhez képest nagyságrenddel nagyobb léptékű infrastruktúra fejlesztések valósulnak meg vagy kezdődnek el Szombathelyen mintegy 2 Mrd Ft értékben (a Dolgozók útja, a 11-es huszár út és a Rumi úti csomópont felújítása, valamint 10 db gyalogos-átkelőhely létesítése).

**Költségvetési szervek létszám előirányzata**

* Végrehajtásra került a *238/2024. (X.10.) Kgy. sz. határozat* mely szerint a Polgármesteri Hivatal létszáma 2025. január 1. napjától 301,5 főben került meghatározásra.
* Végrehajtásra került a *277/2024. (X.22.) Kgy. számú határozat* az Egyesített Bölcsődei Intézmény létszám előirányzatának 2025. január 1. napjától további 1 fővel történő megemelése.
* Végrehajtásra került a *371/2024. (XII.19.) Kgy. számú határozat*, mely alapján a Mesevár Óvodában foglalkoztatott városi pedagógiai asszisztensi státusz 2025. január 1 napjától áthelyezésre került a Szűrcsapó Óvodába. Ennek megfelelően a létszámelőirányzatok rendezésre kerültek.
* A Szombathelyi Egészségügyi és Kulturális GESZ intézmény üzemeltetési létszám előirányzata 2025. január 1. napjától 3 fővel csökkentésre került.

**Az Áht. 24.§ (4) bekezdés d) pontjának való megfelelés**

Az Áht. 24.§ (4) bekezdés d) pontjában meghatározottak szerint a költségvetés előterjesztésekor a képviselőtestület részére tájékoztatásul be kell mutatni az Áht. 29/A. § szerinti tervszámoknak megfelelően a költségvetési év és az azt követő három év tervezett előirányzatainak keretszámait főbb csoportokban és a tervszámoktól történő esetleges eltérés indokait.

Az előző években meghatározott tervszámokhoz képest eltérésről a saját bevételek legnagyobb tételét jelentő helyi iparűzési adó bevétel esetében, valamint az építményadó esetében beszélhetünk. A 2025. évi tervezett összeget a 2024. évi teljesítési adatok figyelembevételével és az adó mérték emelés ismeretében határoztuk meg. A Közvilágítás korszerűsítését a Közgyűlés jóváhagyta, így e döntés értelmében az évenkénti lízingdíjakat tartalmazza a költségvetési év és azt követő három év tervezett előirányzatai, melynek forrása a fogyasztás megtakarítás.